Title: ประกาศสำนักงานศาลปกครอง เรื่อง ข้อกำหนดการใช้งานระบบงานคดีปกครองอิเล็กทรอนิกส์

ประกาศสำนักงานศาลปกครอง
เรื่อง
ข้อกำหนดการใช้งานระบบงานคดีปกครองอิเล็กทรอนิกส์[๑]

โดยที่ระเบียบของที่ประชุมใหญ่ตุลาการในศาลปกครองสูงสุด
ว่าด้วยวิธีพิจารณาคดีปกครองทางอิเล็กทรอนิกส์
พ.ศ. ๒๕๖๒ กำหนดให้การใช้งานระบบจะต้องเป็นไปตามข้อกำหนดการใช้งานระบบงานคดีปกครองอิเล็กทรอนิกส์ที่สำนักงานศาลปกครองประกาศกำหนด

อาศัยอำนาจตามความในข้อ
๘ แห่งระเบียบของที่ประชุมใหญ่ตุลาการในศาลปกครองสูงสุด ว่าด้วยวิธีพิจารณาคดีปกครองทางอิเล็กทรอนิกส์
พ.ศ. ๒๕๖๒ สำนักงานศาลปกครองจึงประกาศข้อกำหนดการใช้งานระบบงานคดีปกครองอิเล็กทรอนิกส์
ดังต่อไปนี้

ข้อ ๑  ระบบงานคดีปกครองอิเล็กทรอนิกส์เป็นระบบงานที่ศาลปกครองจัดให้มีขึ้นเพื่อส่งเสริมการอำนวยความยุติธรรมทางปกครองให้เป็นไปโดยง่าย
สะดวก และรวดเร็ว
การปิด
เปลี่ยนแปลง หรือแก้ไขระบบงานคดีปกครองอิเล็กทรอนิกส์ อาจกระทำได้เพื่อประโยชน์ในการพัฒนา
บำรุงรักษา รักษาความปลอดภัย หรือเหตุผลความจำเป็นอื่นใดก็ได้
โดยไม่ต้องแจ้งให้ผู้ลงทะเบียนทราบล่วงหน้า
ในกรณีดังกล่าวผู้ลงทะเบียนสามารถใช้ช่องทางอื่นในการดำเนินการตามสิทธิและหน้าที่ตามกฎหมายว่าด้วยการจัดตั้งศาลปกครองและวิธีพิจารณาคดีปกครอง
และกฎหมายอื่น รวมทั้งข้อกำหนดการใช้งานระบบงานคดีปกครองอิเล็กทรอนิกส์

ข้อ ๒  สำนักงานศาลปกครองเป็นเจ้าของสิทธิในทรัพย์สินทางปัญญาทุกประเภทของระบบงานคดีปกครองอิเล็กทรอนิกส์
ห้ามมิให้ผู้ใดทำการคัดลอก ทำซ้ำ ดัดแปลง เผยแพร่ต่อสาธารณชน หรือแสวงหาประโยชน์อย่างหนึ่งอย่างใด
เว้นแต่ได้รับอนุญาตเป็นหนังสือจากสำนักงานศาลปกครอง

ข้อ ๓  ผู้ลงทะเบียนต้องใช้ระบบงานคดีปกครองอิเล็กทรอนิกส์ตามวัตถุประสงค์ของการจัดให้มีระบบนี้เท่านั้น

ข้อ ๔  ผู้ลงทะเบียนต้องใช้ระบบงานคดีปกครองอิเล็กทรอนิกส์ให้ถูกต้องตามกฎหมาย
และต้องไม่ดำเนินการใดอันจะก่อให้เกิดผลเสียหายต่อระบบงานคดีปกครองอิเล็กทรอนิกส์
หรือการละเมิดต่อกฎหมายไม่ว่าในทางใด ๆ

ข้อ ๕  ผู้ลงทะเบียนต้องเก็บรักษาชื่อผู้ใช้และรหัสผ่านสำหรับการเข้าใช้งานระบบงานคดีปกครองอิเล็กทรอนิกส์ไว้เป็นความลับ
การนำชื่อผู้ใช้และรหัสผ่านของผู้ลงทะเบียนเข้าใช้ในระบบงานคดีปกครองอิเล็กทรอนิกส์
ให้ถือว่าผู้ลงทะเบียนได้ลงลายมือชื่อหรือรับรองข้อความอิเล็กทรอนิกส์นั้น

ข้อ ๖  กรณีผู้ลงทะเบียนที่ไม่ปฏิบัติตามหรือฝ่าฝืนข้อกำหนดการใช้งานระบบงานคดีปกครองอิเล็กทรอนิกส์
ศาลอาจมีคำสั่งให้ระงับการใช้งานระบบงานคดีปกครองอิเล็กทรอนิกส์ของผู้นั้นได้ เว้นแต่ในกรณีที่มีความจำเป็นเร่งด่วนซึ่งอาจเป็นอันตรายต่อระบบงานคดีปกครองอิเล็กทรอนิกส์
ให้เจ้าหน้าที่สามารถดำเนินการระงับการใช้งานของผู้นั้นไปก่อนได้
แล้วรายงานศาลเพื่อมีคำสั่งต่อไป

ทั้งนี้
ตั้งแต่วันที่ ๓๐ พฤษภาคม ๒๕๖๒ เป็นต้นไป

ประกาศ
ณ วันที่ ๒๘ พฤษภาคม พ.ศ. ๒๕๖๒
อติโชค
 ผลดี
เลขาธิการสำนักงานศาลปกครอง

ชญานิศ/จัดทำ
๘
ตุลาคม ๒๕๖๓

ปริญสินีย์/ตรวจ
๑๑
พฤศจิกายน ๒๕๖๓

[๑]
ราชกิจจานุเบกษา
เล่ม ๑๓๖/ตอนที่ ๗๖ ก/หน้า ๔๘/๑๔ มิถุนายน ๒๕๖๒